KOMISSION TÄYTÄNTÖÖNPANOASETUS (EU) 2020/1243,

annettu 1 päivänä syyskuuta 2020,

neuvoston asetuksesta (EY) N:o 1967/2006 myönnetyn, vähimmäisetäisyyttä rannikolta ja veden vähimmäissyvyyttä koskevan poikkeuksen jatkamiseksi kalastettaessa kuultotokkoa (Aphia minuta), Pseudaphia ferreri -tokkoa ja pikkupikarellia (Spicara smaris) alukselta vedettävillä nuotilla tietyillä Espanjan aluevesillä (Baleaarit)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kalavarojen kestävää hyödyntämistä koskevista hoitotoimenpiteistä Välimerellä, asetuksen (ETY) N:o 2847/93 muuttamisesta ja asetuksen (EY) N:o 1626/94 kumoamisesta 21 päivänä joulukuuta 2006 annetun neuvoston asetuksen (EY) N:o 1967/2006 (1) ja erityisesti sen 13 artiklan 5 kohdan,

sekä katsoo seuraavaa:

(1) Asetuksen (EY) N:o 1967/2006 13 artiklan 1 kohdassa kielletään vedettävien pyydysten käyttö kolmen meripeninkulman päähän rannikosta ulottuvalla alueella tai 50 metrin syvyyskäyrän alueella, jos kyseinen syvyys saavutetaan jo lähempänä rannikkoa.

(2) Komissio voi jäsenvaltion pyynnöstä myöntää poikkeuksen asetuksen (EY) N:o 1967/2006 13 artiklan 1 kohdasta edellyttäen, että tietyt 13 artiklan 5 ja 9 kohdassa säädetyt edellytykset täyttyvät.

(3) Poikkeus 13 artiklan 1 kohdan ensimmäisestä alakohdasta kalastettaessa kuultotokkoa (Aphia minuta), Pseudaphia ferreri -tokkoa ja pikkupikarellia (Spicara smaris) alukselta vedettävillä nuotilla Espanjan aluevesillä Baleaareilla myönnettiin ensimmäisen kerran 31 päivään joulukuuta 2016 asti komission täytäntöönpanoasetuksella (EU) N:o 1233/2013 (2). Tämä poikkeus perustui pienintä sallittua silmäkokoa koskevaan lisäpoikkeukseen, jonka Espanja hyväksyi asetuksen (EY) N:o 1967/2006 9 artiklan 7 kohdan mukaisesti, koska muutoin kyseistä kalastusta ei olisi voitu harjoittaa vaan se olisi jouduttu lopettamaan.

(4) Poikkeuksen voimassaoloa jatkettiin 31 päivään joulukuuta 2019 asti komission täytäntöönpanoasetuksella (EU) 2019/662 (3) ottaen huomioon Espanjan asetuksen (EY) N:o 1967/2006 19 artiklan nojalla vahvistama kalastusta koskeva hoitosuunnitelma, johon poikkeusta sovellettiin.

(5) Espanjan viranomaiset pyysivät 3 päivänä syyskuuta 2019 komissiota jatkamaan 13 artiklan 1 kohdan ensimmäistä alakohtaa koskevan poikkeuksen voimassaoloaikaa 31 päivän joulukuuta 2019 jälkeen. Espanja toimitti luonnoksen uudesta hoitosuunnitelmasta vuosille 2019–2022, jota säännellään voimassa olevilla kansallisilla säännöillä (4). Espanja toimitti ajan tasalla olevat tiedot poikkeuksen jatkamisen perustelemiseksi.

(6) Tieteellis-teknis-taloudellinen kalastuskomitea (STECF) arvioi hoitosuunnitelman luonnoksen marraskuussa 2019 (5) ja pyynnön poikkeuksen jatkamisesta maaliskuussa 2020 (6).

(7) STECF totesi, että alukselta vedettäviä nuottia Baleaarien alueella koskeva hoitosuunnitelma vuosille 2016–2019 oli pantu asianmukaisesti täytäntöön ja että edellytykset, joilla vähimmäisetäisyyttä rannikolta ja veden vähimmäissyvyyttä koskeva poikkeus oli myönnetty vuonna 2016, täyttyivät edelleen. STECF totesi, että kalanpyydykset vaikuttavat hyvin valikoivilta.

(8) STECF ehdotti tiettyjä mukautuksia, erityisesti viimeaikaisten saaliiden mukaisen kausiluonteisen TACin vahvistamista ja sen selventämistä, kalastetaanko kahdella lahdella tokkoa jonquiller-nuotilla meriheinäkasvustojen yläpuolella.

(9) STECF:n arvion huomioon ottaen komissio toteaa, että Espanjan viranomaiset sitoutuivat komissiolle 4 päivänä kesäkuuta 2020 lähettämässään kirjeessä (7) mukauttamaan kausiluonteiset suurimmat sallitut saaliit (TAC) viime vuosien keskimääräisiin saaliisiin sekä käynnistämään tieteellisen selvityksen siitä, vaikuttiko kalastus meriheinäkasvustoihin kyseisillä kahdella lahdella. Espanja sitoutui myös kieltämään kalastuksen kyseisillä kahdella lahdella ainakin siihen asti, kunnes STECF on arvioinut kyseisen tieteellisen selvityksen, sekä ilmoittamaan komissiolle edellä mainittuihin sitoumuksiin liittyvistä jatkotoimista.

(10) Espanjan pyytämä poikkeus täyttää asetuksen (EY) N:o 1967/2006 13 artiklan 5 ja 9 kohdassa vahvistetut edellytykset.

(11) Asiaan liittyy tiettyjä maantieteellisiä rajoitteita, joihin ovat syynä mannerjalustan kapeus sekä kohdelajien alueellinen jakautuminen, sillä ne elävät ainoastaan tietyillä rannikkoalueen vyöhykkeillä alle 50 metrin syvyydessä.

(12) Kalastuksella ei ole merkittävää vaikutusta meriympäristöön, sillä nuottia vedetään vesimassassa. Kaikuluotainten käytön ansiosta kalastus on hyvin valikoivaa ja sivusaaliit vähäisiä. Lisäksi tahattomat saaliit päästetään välittömästi vapaaksi elävinä, ja niiden eloonjäämisaste on hyvin korkea.

(13) Espanjan pyytämä poikkeus koskee vähäistä alusmäärää eli 55:tä alusta.

(14) Kalastukseen ei voida käyttää muita pyydyksiä, sillä alukselta vedettävät nuotat ovat ainoat säännellyt pyydykset, joilla saa pyytää näitä kolmea kohdelajia, jotka muodostavat parvia matalissa rannikkovesissä.

(15) Pyyntö koskee aluksia, jotka on rekisteröity Baleaarien itsehallintoalueen kalastuksesta ja meriympäristöstä vastaavan pääosaston aluslaskennassa, joilla on kirjattuja saaliita yli viiden vuoden ajalta ja jotka noudattavat toiminnassaan hoitosuunnitelmaa, jolla säännellään kuultotokon (Aphia minuta), Pseudaphia ferreri ‐tokon ja pikkupikarellin (Spicara smaris) kalastusta aluksesta vedettävillä nuotilla. Nämä alukset sisältyvät luetteloon, joka on ilmoitettu komissiolle asetuksen (EY) N:o 1967/2006 13 artiklan 9 kohdan vaatimusten mukaisesti.

(16) Hoitosuunnitelma takaa, ettei pyyntiponnistus kasva tulevaisuudessa, sillä kalastuslupia myönnetään ainoastaan 55 yksilöidylle alukselle, jotka ovat kooltaan enintään 12 metriä ja teholtaan enintään 198,5 kW. Lisäksi kokonaisvetoisuudelle ja -koneteholle asetetaan enimmäisrajat, ja kalastus lopetetaan seuraavaan kauteen asti, jos kausiluonteinen TAC saavutetaan.

(17) Kyseinen kalastustoiminta täyttää asetuksen (EY) N:o 1967/2006 4 artiklan 1 kohdan vaatimukset, joiden nojalla voidaan tietyin edellytyksin sallia kalastaminen suojeltavien luontotyyppien yläpuolella, jos kalastus tapahtuu koskettamatta meriheinää kasvavaa merenpohjaa.

(18) Kyseistä kalastusta ei myöskään olisi voitu harjoittaa ilman pienintä sovellettavaa silmäkokoa koskevaa poikkeusta.

(19) Koska kyseinen kalastus on hyvin valikoivaa, sillä ei ole mainittavia vaikutuksia ympäristöön eivätkä asetuksen (EY) N:o 1967/2006 4 artiklan 5 kohdan säännökset vaikuta siihen, Espanja hyväksyi jo aiemmin asetuksen (EY) N:o 1967/2006 9 artiklan 7 kohdassa tarkoitetun pienintä sallittua silmäkokoa koskevan poikkeuksen.

(20) Asetuksen (EY) N:o 1967/2006 9 artikla poistettiin Euroopan parlamentin ja neuvoston asetuksella (EU) 2019/1241 (8). Asetuksen (EU) 2019/1241 liitteessä IX olevan B osan 4 kohdan mukaan asetuksen (EY) N:o 1967/2006 9 artiklan perusteella hyväksyttyjä pienintä sallittua silmäkokoa koskevia poikkeuksia, jotka olivat voimassa 14 päivänä elokuuta 2019, voidaan kuitenkin soveltaa edelleen, jos ne eivät lisää nuorten yksilöiden saaliiksi joutumista. Tämän poikkeuksen jatkaminen täyttää asetuksen (EU) 2019/1241 15 artiklan 5 kohdassa ja liitteessä IX olevan B osan 4 kohdassa vahvistetut edellytykset, koska se ei heikennä 14 päivänä elokuuta 2019 voimassa olleita valikoivuusvaatimuksia, etenkään nuorten yksilöiden saaliiden lisääntymisen osalta, ja koska sillä pyritään saavuttamaan mainitun asetuksen 3 ja 4 kohdassa asetetut tavoitteet ja päämäärät.

(21) Kyseinen kalastustoiminta täyttää neuvoston asetuksen (EY) N:o 1224/2009 (9) 14 artiklassa vahvistetut kirjaamista koskevat vaatimukset.

(22) Kyseistä kalastusta harjoitetaan hyvin lähellä rannikkoa, eikä se siten häiritse muiden alusten kalastustoimia.

(23) Kyseistä kalastusta säännellään Espanjan hoitosuunnitelmassa sen varmistamiseksi, että asetuksen (EU) 2019/1241 liitteessä IX mainittujen lajien saaliit ovat mahdollisimman vähäiset.

(24) Alukselta vedettävillä nuotilla ei pyydetä pääjalkaisia.

(25) Espanjan hoitosuunnitelma sisältää kalastustoiminnan valvontatoimia, joista säädetään asetuksen (EY) N:o 1967/2006 13 artiklan 9 kohdan kolmannessa alakohdassa.

(26) Pyydetty poikkeus olisi sen vuoksi myönnettävä.

(27) Espanjan olisi raportoitava komissiolle hyvissä ajoin ja Espanjan hoitosuunnitelmaan sisältyvän valvontasuunnitelman mukaisesti.

(28) Poikkeuksen kestolle asetettava aikaraja mahdollistaa asianmukaiset korjaavat hoitotoimenpiteet, jos hoitosuunnitelman seurannassa käy ilmi, että hyödynnettävän kannan suojelun taso on heikko, ja sen myötä on mahdollista lujittaa tieteellistä pohjaa hoitosuunnitelman parantamiseksi. Poikkeuksen voimassaolon olisi siksi päätyttävä kalastuskauden päättyessä. Näin ollen poikkeusta olisi sovellettava 30 päivään huhtikuuta 2023 asti.

(29) Koska täytäntöönpanoasetuksella (EU) 2019/662 myönnetyn poikkeuksen voimassaolo päättyi 31 päivänä joulukuuta 2019, tätä asetusta olisi oikeudellisen jatkuvuuden varmistamiseksi sovellettava 1 päivästä tammikuuta 2020. Oikeusvarmuuden vuoksi tämän asetuksen olisi tultava voimaan kiireellisesti.

(30) Tässä asetuksessa säädetyt toimenpiteet ovat kalastuksen ja vesiviljelyn hallintokomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Poikkeus Asetuksen (EY) N:o 1967/2006 13 artiklan 1 kohdan ensimmäistä alakohtaa ei sovelleta Baleaarien rannikon edustalla sijaitsevilla Espanjan aluevesillä kuultotokon (Aphia minuta), Pseudaphia ferreri -tokon ja pikkupikarellin (Spicara smaris) kalastukseen alukselta vedettävillä nuotilla sellaisten alusten osalta, jotka täyttävät seuraavat vaatimukset: a) alukset on rekisteröity Baleaarien itsehallintoalueen kalastuksesta ja meriympäristöstä vastaavan direktoraatin aluslaskennassa, b) aluksilla on kyseisen kalastuksen osalta kirjattuja saaliita yli viiden vuoden ajalta ja joiden pyyntiponnistus ei kasva tulevaisuudessa; c) aluksilla on kalastuslupa, ja ne noudattavat toiminnassaan hoitosuunnitelmaa, jonka Espanja on hyväksynyt asetuksen (EY) N:o 1967/2006 19 artiklan 2 kohdan mukaisesti.

2 artikla Valvontasuunnitelma ja raportointi Espanjan on toimitettava komissiolle ensimmäisen kerran 30 päivään syyskuuta 2020 mennessä ja sen jälkeen 12 kuukauden välein raportti, joka on laadittu 1 artiklan c alakohdassa tarkoitettuun hoitosuunnitelmaan sisältyvän valvontasuunnitelman mukaisesti.

3 artikla Voimaantulo ja soveltamisaika Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2020 alkaen 30 päivään huhtikuuta 2023 saakka.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä syyskuuta 2020. Komission puolesta Ursula VON DER LEYEN Puheenjohtaja

(1) EUVL L 409, 30.12.2006, s. 11.

(2) Komission täytäntöönpanoasetus (EU) N:o 1233/2013, annettu 29 päivänä marraskuuta 2013, vähimmäisetäisyyttä rannikolta ja veden vähimmäissyvyyttä koskevan poikkeuksen myöntämiseksi asetuksesta (EY) N:o 1967/2006 kalastettaessa kuultotokkoa (Aphia minuta), Pseudaphia ferreri ‐tokkoa ja pikkupikarellia (Spicara smaris) alukselta vedettävillä nuotilla tietyillä Espanjan aluevesillä (Baleaarit) (EUVL L 322, 3.12.2013, s. 17).

(3) Komission täytäntöönpanoasetus (EU) 2019/662, annettu 25 päivänä huhtikuuta 2019, neuvoston asetuksesta (EY) N:o 1967/2006 myönnetyn, vähimmäisetäisyyttä rannikolta ja veden vähimmäissyvyyttä koskevan poikkeuksen voimassaolon jatkamiseksi kalastettaessa kuultotokkoa (Aphia minuta), Pseudaphia ferreri -tokkoa ja pikkupikarellia (Spicara smaris) alukselta vedettävillä nuotilla tietyillä Espanjan aluevesillä (Baleaarit) (EUVL L 112, 26.4.2019, s. 16).

(4) Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB nro 035, 16.3.2019, s. 9442).

(5) Tieteellis-teknis-taloudellinen kalastuskomitea – 62. täysistuntopöytäkirja (PLEN-19-03), Euroopan unionin julkaisutoimisto, Luxemburg, 2019, ISBN 978-92-76–14169–3, doi:10.2760/1597, JRC118961.

(6) Tieteellis-teknis-taloudellinen kalastuskomitea – 63. täysistuntopöytäkirja (PLEN-20-01), Euroopan unionin julkaisutoimisto, Luxemburg, 2020, ISBN 978-92-76–18117–0, doi:10.2760/465398, JRC120479.

(7) Ares(2020)2879866.

(8) Euroopan parlamentin ja neuvoston asetus (EU) 2019/1241, annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

(9) Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).